Diari Oficial de la Generalitat Valenciana


Sumari del DOGV 4600, del 02-10-2003 (2003/10107)

ORDE de 18 de setembre de 2003, de la Conselleria de Cultura, Educació i Esport, per la qual es convoquen quatre beques per a la realització de pràctiques professionals en estudis i col·laboracions en matèria educativa i cultural.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4600

Data del DOGV
:   02-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10499


Data del document
:   18-09-2003

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

 Descriptors 

:   * professió jurídica
    * ajuda pública
    * assignació per estudis
    * suport econòmic

ORDE de 18 de setembre de 2003, de la Conselleria de Cultura, Educació i Esport, per la qual es convoquen quatre beques per a la realització de pràctiques professionals en estudis i col·laboracions en matèria educativa i cultural. [2003/X10473]
  
La Conselleria de Cultura, Educació i Esport, en el marc de la política dirigida a l'especialització de llicenciats universitaris en Dret que han finalitzat els seus estudis en dates recents, convoca la concessió de quatre beques per a accedir a la realització de pràctiques professionals, dins l'àmbit de l'administració pública.
  
En virtut de les facultats que em conferix l'article 35 de la Llei 5/1983, de 30 de desembre, de la Generalitat Valenciana, de Govern Valencià, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques.
  
ORDENE
  
Primer
  
Convocar un concurs públic per a la concessió de quatre beques, a fi de realitzar pràctiques professionals en estudis i col·laboracions en matèria educativa i cultural de la Direcció General de Règim Econòmic en la Conselleria de Cultura, Educació i Esport, per a la formació complementària i especialització en l'àmbit de l'administració pública.
  
Segon
  
Aprovar les bases que s'incorporen en l'Annex I de la present orde. Les beques es regiran pel que disposa les bases de la convocatòria i el Decret 108/1992, de 6 de juliol, del Govern Valencià.
  
Tercer
  
El període de gaudi de la beca començarà als 10 dies naturals a partir del dia de la publicació de l'adjudicació en el DOGV, i finalitzarà el 31 de desembre del 2003. No obstant això, el dit període podrà prorrogar-se per als mesos que resten fins a completar l'any màxim de gaudi, sempre que existisca consignació pressupostària en l'exercici de 2004.
  
La dotació se sufragarà a càrrec del codi línia T5534000 del programa pressupostari 40.33.048.56.2, per un import total màxim de 27.980 euros per a l'exercici de 2003.
  
Esta convocatòria i la concessió de la beca es condiciona a la previsió de crèdit adequat i suficient en els pressupostos de la Generalitat Valenciana.
  
Quart
  
La present orde entrarà en vigor el mateix dia de la publicació en el Diari Oficial de la Generalitat Valenciana
  
Quint
  
De conformitat amb el que establix els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10,14 i 46 de la Llei Reguladora de la Jurisdicció contenciosa administrativa, el present acte, que posa fi a la via administrativa, podrà ser recorregut potestativament en reposició, o bé s'hi podrà plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant l'òrgan que dicta el present acte en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.
  
València, 18 de setembre de 2003
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases de la convocatòria per a la concessió de quatre beques, per a la realització de pràctiques professionals en estudis i col·laboracions en matèria educativa i cultura en la Conselleria de Cultura, Educació i Esport.
  
Primera. Objecte
  
Les beques tenen per objecte realitzar pràctiques professionals en estudis i col·laboracions en matèria educativa i cultural de la Direcció General de Règim Econòmic en la Conselleria de Cultura, Educació i Esport, per a la formació complementària i especialització en l'àmbit de l'administració pública.
  
Segona. Nombre de beques i requisits dels sol·licitants
  
Es convoquen quatre beques destinades a llicenciats en Dret, que hagen finalitzat els seus estudis amb posterioritat a l'any 1999.
  
Tercera. Dotació, duració i pagament de les beques
  
La dotació de la beca és de 961,62 euros bruts mensuals, sense perjuí del que disposa l'apartat tercer de la present orde. El període de gaudi de la beca començarà als 10 dies de la publicació de l'adjudicació en el DOGV, i finalitzarà el 31 de desembre del 2003. No obstant això el dit període es prorrogarà a l'exercici del 2004, sempre que existisca consignació pressupostària en este exercici.
  
L'import de la beca s'abonarà mensualment, amb certificat de la Direcció General de Règim Econòmic, previ informe de la cap de l'Àrea corresponent d'esta Direcció General de la bona marxa de l'activitat objecte de la beca.
  
Quarta. Titulació exigida
  
Els aspirants hauran d'estar en possessió del títol corresponent a la llicenciatura en Dret, al terme del termini de presentació de la sol·licitud. Els aspirants hauran d'acreditar que han finalitzat els seus estudis de llicenciatura amb posterioritat a l'any 1999.
  
Quinta. Formalització de les sol·licituds
  
Les sol·licituds a presentar per les personals interessades s'ajustaran al model de sol·licitud annexa a la present orde. Els candidats hauran de presentar-les en el Registre General de la Conselleria de Cultura, Educació i Esport (Avinguda de Campanar, 32, de València) o tramitar-los per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, omplint, junt amb la fotocòpia compulsada del document nacional d'identitat (DNI), la documentació següent:
  
Currículum, en el qual es faran constar les dades personals, data, lloc de naixement, domicili actual, telèfon i una foto grandària carnet del sol·licitant.
  
Còpia del títol de llicenciat en Dret
  
Certificat de l'expedient acadèmic personal
  
Declaració responsable de no tindre concedida qualsevol altra beca o ajuda.
  
Qualssevol altres documents que acrediten la possessió de títols, màsters, cursos i seminaris, mèrits docents i d'investigació, o altres mèrits professionals que desitge al·legar.
  
Sexta. Termini de presentació de les sol·licituds
  
El termini de presentació de les sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana.
  
Sèptima. Selecció
  
Per a l'examen de les sol·licituds de beques es constituirà una comissió avaluadora, que elaborarà les oportunes propostes d'adjudicació de les beques, en un termini de quinze dies des de la finalització del termini de presentació de sol·licituds. La dita comissió estarà composta pels membres següents:
  
El director general de Règim Econòmic de la Conselleria de Cultura, Educació i Esport o funcionari que delegue, que la presidirà.
  
La cap de l'Àrea d'Infraestructures o funcionari que delegue.
  
La cap de l'Àrea Econòmica i de Pressupostos o funcionari que delegue
  
La cap del Servici de Contractació d'Inversions o funcionari que delegue
  
La cap del Servici de Gestió Patrimonial o funcionari que delegue, que actuarà com a secretària de la comissió avaluadora.
  
La Conselleria de Cultura, Educació i Esport se reserva la facultat de deixar deserta totalment o parcialment l'adjudicació de les beques convocades i d'interpretar el contingut d'estes bases.
  
La selecció del becari vindrà donada per la puntuació obtinguda per l'aplicació del barem següent:
  
Expedient acadèmic: fins a un màxim d'1 punt.
  
Coneixement de valencià: un màxim d'1 punt en funció dels nivells de coneixement de valencià establit per la Junta Qualificadora de Coneixements de Valencià, d'acord amb l'escala següent:
  
Nivell oral: 0,25 punts.
  
Nivell elemental: 0,50 punts.
  
Nivell mitjà: 0,75 punts.
  
Nivell superior: 1 punt.
  
Coneixements d'ofimàtica a nivell d'usuari: fins a un màxim d'1 punt.
  
Altres estudis: màster, assistència a cursos d'especialització i seminaris, mèrits docents o d'investigació, així com altres mèrits i experiència professional que desitge al·legar, sobre temes relacionats amb la matèria educativa i cultural competència d'esta Conselleria. Fins a un màxim de 4 punts.
  
Altres mèrits: fins a un màxim d'1 punt.
  
Entrevista: fins a un màxim de 4 punts. En l'entrevista que s'efectuarà als 10 aspirants que hagen tingut les màximes puntuacions, es valorarà l'experiència professional i coneixements del funcionament de l'administració autonòmica.
  
Finalitzat el procés selectiu, la comissió elaborarà una proposta de concessió de les beques, on s'inclouran els beneficiaris d'estes i tots els suplents que estimen convenients que, en funció de la puntuació obtinguda, a fi que pogueren cobrir-se les vacants que es produïsquen per renúncia o abandó.
  
Octava. Concessió
  
Les beques s'adjudicaran per mitjà de resolució del conseller de Cultura, Educació i Esport, a la vista de la proposta de la comissió avaluadora, en el termini màxim d'un mes a partir del dia següent de la finalització de presentació de sol·licituds; la falta de resolució d'adjudicació dins del termini establit anteriorment produirà l'efecte de la desestimació presumpta de sol·licituds presentades.
  
La resolució de concessió es notificarà als interessats i serà publicada en el Diari Oficial de la Generalitat Valenciana.
  
Novena. Obligacions, incidències i tutoria dels becaris
  
La beca és incompatible amb el gaudi de qualsevol altra beca o ajuda que pogués concedir-se per esta o semblant activitats. La infracció en esta regla deixarà sense efecte la beca.
  
El fet de gaudi de la beca no establix cap tipus de relació laboral amb esta Conselleria, ni suposa cap compromís per a la incorporació posterior del becari a la seua plantilla. Els adjudicataris seran beneficiaris d'una pòlissa que els cobrisca l'assistència sanitària durant tot el temps de gaudi de la beca.
  
El conseller de Cultura, Educació i Esport resoldrà les incidències que es produïsquen durant el període de gaudi de la beca i la podrà deixar sense efecte, prèvia audiència de l'interessat, en cas d'incompliment de les seues obligacions per part del becari, o quan no realitzara l'activitat que en va motivar la concessió, o deixara de reunir els requisits exigits.
  
El director general de Règim Econòmic de la Conselleria de Cultura, Educació i Esport ordenarà les activitats i establirà la dedicació del becari segons els criteris que s'establisquen en cada moment.